  Виталий Пронин Юкаменск черкогуртын мумы-бубыослэсь шугъяськонъёссэс ас вылаз басьтэ калыклы улон-вылонын юрттэт сётонъя центр. Татын саклык висъяло трос нылпиё начар семьяослы.Лагерьын шутэтско но тазалыксэс юнмато ёросысь пӧртэм гуртъёсысь 7-10 аресъем нылашъёс но пияшъёс. Одӥг смена кыстӥське 21 нунал. Мумы-бубы та понна 273 манет гинэ тыре.Лагерьын ужасьёс котькуд сменалы программа дасяло. Та радэ со «Сяськаё шормуӵетӥ калгон» шуыса нимаське. Пиналъёс шудыса асьсэлэсь шормуӵсэс кылдыто: солы ним сёто, сяськаос быръё, чылкыт утялтыса возё.Котькуд нунал кутске зарядка бордысен, собере ваньмыз мыно мылкыдэз возьматӥсь писпу доры. Со борды быртто горд, лыз яке вож сяська. Воспитательлэн Татьяна Сунцовалэн верамезъя, тросгес люкаське горд сяська. Озьыен, мылкыдзы нылпиослэн умой.Котькуд нунал ортчо эстафетаос, шудонъёс, музее, экскурсиосы потанъёс. Ужало мастерскойёс. Отын пиналъёс бумагалэсь но улвайёслэсь олокыӵе но шудонъёс лэсьто.Котькуд нунал покчиос кӧтсэс тыро йӧллэсь сиёнъёсын, салатъёсын, чечыен но чорыген. Нуналлы быдэ сёто  апельсин, абрикос, улмо, черешня, банан, сокъёс.Иван Аркашев. Теги: Юкаменск  